To gange i løbet af natten forsøgte en gruppe på fire ukendte gerningsmænd at berige sig ved at flå betalingsautomater op af jorden på ubemandede tankstationer.

I følge Nordjyllands Politi i Hobro skete det natten til tirsdag i både Støvring og i Astrup henholdsvis klokken 02.00 og 05.00. Mændene trak automaterne op ved hjælp af en stjålet firehjulstrækker af mærket Nissan og smed dem bagefter op på bilens lad. Bilen og automaten fra Astrup blev senere fundet efterladt i Støvring, mens automaten derfra dukkede op ude midt i Rold Skov. - Vi har før oplevet betalingsautomater blive flået op og er rimelig sikre på der er tale om de samme gerningsmænd, fortæller Henning Hansen vicepolitikommissær hos Nordjyllands Politi i Hobro. Begge tankstationer er videoovervåget og disse billeder vil politiet nu kigge nærmere på. Vicepolitikommissær Henning Hansen tvivler dog på, at gerningsmændene har fået fat på et større kontantbeløb, da de fleste i dag betaler med dankort.